  Руслан Нуриахметов Майя Бывальцева Тулыспал кутсконысен Удмуртиын тулыс ву тудӟонлы дасяськон мынэ. Элькун кивалтэтлэн тӧроез Ярослав Семёнов пусйиз, туэ лымы азьвыл аръёсы сярысь тросгес усиз, соин ик сюлмаськонъёс тросгес луыны быгатозы. Со сярысь улосвыл тӧролэн но кивалтэтлэн пресс-службазы ивортӥз. « Асьмедыз туж сюлэмшугъяськытӥсь вакыт возьма. Лымылэн зӧкталаез бадӟым, музъем ӧжыт кынмемын » Ярослав Семёнов, Удмуртиысь кивалтэтлэн тӧроез Кар но ёрос кивалтӥсьёсты лымыез поттон ужез радъяны куризы, со тудву сэрен шугъяськонъёсты палэнтыны юрттоз. Ижкарын Первомай но Ленин ёросъёсысь ву улэ шедьтыны быгатӥсь интыосысь лымыез вуоно арняе поттыны кутскозы. Со сяна, ву кошкон канаваосты сузялозы. Лымы шунан вакыт элькунысь сюресъёс вылын но шӧдӥськыны быгатоз. Куазь шуныт луон дыръя азьвыл тупатъямтэ сюресъёс вылын шекъёс кылдозы шуыса чаклало. Та дыре Воткаысь заводын литой асфальт лэсьтыны кутскизы, сое сюресъёс вылысь гопъёсты ворсаны кутозы. Глазкарысь, Эграысь, Ижкарысь, Пичи Пургаысь но Сарапулысь заводъёсты южтолэзь шорын лэзьыны малпало. Ватсалом, 9-тӥ тулыспалэ Воткаысь, 10-тӥ тулыспалэ Ижысь но Камбаркаысь тыметъёсысь вуэз лэзьыны кутскизы. Тегъёс: Удмуртия ЯрославСемёнов тулыс тудву Ижкар  